**Tisztel Vezérigazgató Úr! Tisztelt Polgármester Urak! Tisztelt Vendégeink!**

Párizst a Bourbonok, Bécset a Habsburgok, Budapestet szorgos és eszes magyar emberek tették naggyá.

A reformkor nemzeti és a vele szorosan összefonódó polgárosító szándéka hozta létre azt a gondolatot, miszerint az országnak kell egy szív, amelynek dobbanása éltető energiákat áramoltat a nemzet egésze felé.

Ez a szív, az egységes Budapest a magyar nemzetteremtés része és eredménye volt.

1873-as egyesítése óta Budapest folytonosan megújuló város. A közel 150 éves időszak sikeres periódusaiban a várostervezésben érződött a hitelesség, voltak pozitív fejlődési koncepciók és hangsúlyosak voltak a város egyedülálló jellegzetességei.

Budapest egyszerre a budapestiek otthona és a nemzet fővárosa. Otthonként jól működőnek, felhasználóbarátnak kell lennie, a nemzet fővárosaként pedig méltónak, büszkének, a külföldiek számára is vonzónak. E két minőség egymást erősíti, egyik sincs a másik nélkül.

Egy főváros napi működtetésében, építésében, a jövő alakításában főpolgármesterként részt venni néha embert próbáló kihívás, ugyanakkor felemelő érzés, nemes feladat.

Az elődök munkássága meghatározó irányokat mutat.

Bárczy, Széchenyi, Andrássy, Podmaniczky mindannyian nagy formátumú politikusok voltak, akik teremtő szándékukkal, elhivatottságukkal mindig is példát mutattak azoknak a városépítőknek, akik ma, a 21. század elején Budapest fejlődését mindennél fontosabbnak tartják.

A jövő városa nemcsak igényli az új szemléletű megoldásokat, de bizonyítási lehetőséget is biztosít nekik, így a Fővárosnak érdemes tevékenyen részt vennie az innovatív turisztikai vállalkozások támogatásában is.

Magyarország kormánya és a Főváros vezetése elkötelezett amellett, hogy Budapestet élhető, szerethető és állandóan fejlődő várossá tegye.

**Tisztelt Hallgatóság!**

Budapest fekvése, panorámája, sziluettje és sokszínűsége páratlan.

Az „Európa legjobb úticélja” díj azért különösen fontos, mert kiérdemléséhez a világ minden tájáról érkező, több tízezer utazó szavazata volt szükséges.

A díj fennállása óta még egyetlen győztes sem kapott ekkora nemzetközi támogatást. A versenyben Budapest győzelme egyértelmű volt, a magyar főváros több szavazatot szerzett, mint Párizs, Athén vagy akár London.

Ez a kivételes elismerés tíz év munkájának a gyümölcse, ez idő alatt Budapest Európa egyik legvonzóbb és legjobb életminőségű városa lett, amely befektetőket, vállalkozásokat, startupokat és utazókat vonz a világ minden részéről. Egyebek mellett a kulturális és örökségvédelmi támogatások hatására Budapest Európa egyik legszebb városává vált és a kontinens egyik legerősebb turisztikai arculatával büszkélkedhet. A város világszerte ismert és elismert úticél mind a turisták, mind a turisztikai szakma körében.

Budapest új színeket, új értékeket mutat meg, amit csak azok láthatnak igazán, akik belemerülnek ebbe a gazdag áramlásba.

A turizmus az aktív kikapcsolódáson kívül, fontos missziót is betölt. A Budapestre érkezők megismerik a magyar nemzet értékeit, az utazások során szerzett élményekből rajzolódik ki Magyarország arca.

Budapest nem csak kelet és nyugat kapuja, sokkal több ennél. Kiemelkedő értékű a történelmi, kulturális és építészeti öröksége, egyedülálló a fürdőkultúrája, varázslatos a Duna és a panoráma, a nívósak a fesztiválok és különleges a gasztronómia.

Budapest biztonságos város. A terrorizmus és a politikai nyugtalanság elterjedésével ennek a szempontnak egyre nagyobb szerepe lehet az utazók döntésében.

A Nemzeti Turizmusfejlesztési Stratégia fontos része Budapest turisztikai fejlesztése. A szakértők véleménye szerint a Főváros a jövőben kihívásokkal teli, de számos lehetőséget kínáló időszak elé néz. Az élménykeresés, és ezzel együtt az utazások jelentősége világszerte folyamatosan növekszik, de a globális méretekben erősödő turizmus egyben fokozódó versenyt is jelent. Az innovációnak, a kiválóságnak, a minőségnek megkülönböztető szerepe lesz abban, mely térségek tudnak a versenyben sikeresen helytállni.

Sokak munkája benne van ebben az elismerésben (szállodaipar, vendéglátó, közlekedési, közbiztonsági szakemberek, és mások mellett nem intakt a főváros és a kormány sem.) Időzítés (2 nappal előbb Karácsony: „tönkretettük a várost”).

A budapestiek nevében köszönöm mindazoknak, akik Budapestre szavaztak ebben a fontos versengésben, köszönöm Lejeune Úrnak a köszöntő szavakat és azt, hogy immár az „Európa legjobb úticélja” díj birtokában ünnepelhetünk ezen a napon.